UHURU AJISALITI

Hatua ya Rais Kenyatta kujaribu kuvuruga mpango wa madiwani wa Nairobi kumtimua Gavana Mike Sonko, imetajwa kuwa ishara ya kutojitolea kwake katika kupigana na ufisadi na pia kuhakikisha uongozi bora.
Wadadisi wanasema kuwa jaribio hilo la kuwaomba madiwani wasimtimue Bw Sonko, ambaye anakabiliwa na kesi ya wizi wa mamilioni ya pesa. Rais pia amekosa msimamo thabiti kuhusu vita dhidi ya ufisadi na uongozi duni.
Wanasema Rais ameonyesha pia ubaguzi  kwa kuunga mkono kutimuliwa kwa Ferdinand Waititu kama gavana wa Kiambu ilhali anataka Bw Sonko ambaye hali yake ni sawa na ya Bw Waititu, amebaki madarakani.
Wachanganuzi wanasema Rais Kenyatta alikiri uongozi wa Bw Sonko ni duni na usiofaa alipochukua baadhi ya majukumu yake wiki iliyopita.
Serikali kuu ilichukua mamlaka ya kusimamia idara nne kubwa  za kaunti ambazo ni uchukuzi, afya, ujenzi na mipango ya kaunti kutoka kwa Bw Sonko.
Kwa mujibu wa mchanganuzi wa masuala ya kisiasa, Prof Makau, ambaye pia ni msomi wa kisheria, Rais ameashiria hana nia ya kupambana na ufisadi.
“Uhuru anafaa awache madiwani wa Nairobi wamtimue Sonko kama kweli amejitolea kupambana na ufisadi. Hakuna vile anaweza kuwalinda wafisadi kisha wakati huo huo anadai kuwa anapambana na janga hilo,” akasema Prof Mutua.
Naye mchanganuzi wa kisiasa, Bw Karkmax Odhiambo alisema kuna sheria nyingi zinazooweza kutumiwa kutoa mwongozo kuhusu uongozi endapo kuna tatizo katika Kaunti ya Nairobi bila kuendeleza uongozo duni wa Bw Sonko.
“Changamoto za uongozi wa Nairobi zimetokana na jinsi gavana Sonko alivyooshindwa kuongoza. Hivyo basi, suluhisho la kikatiba linalofaa kutatua tatizo liliopo ni kung’olewa kwake madarakani,” akaeleza.
Alisema hatua ya Rais kujaribu kusaidia Bw Sonko asing’olewe madarakani ni mfano mbaya kwani imetoa nafasi kwa magavana wengine wanaochunguzwa kwa ufisadi kukabidhi sehemu ya mamlaka yao kwa serikali kuu ili nao pia waendelee kuhudumu hadi kipindi chao cha uongozi kikamilike.
Mwanauchumi mashuhuri Bw David Ndii alidadi kwamba mbali na Nairobi, Serikali ya Jubilee imekuwa ikilenga kutwaa utawala wa kaunti za Kiambu, Kajiado na Machakos zinazopatikana na jiji hilo kuu.
Bw Steve Ogola ambaye pia ni wakili alitaja hatua ya Rais kama pigo kwa ugatuzi.
“Baada ya kutoa usimamizi wa Kaunti ya Nairobi kinyume na sheria, sasa Uhuru anaingilia uhuru wa madiwani kwa kujaribu kuzima kutimuliwa kwa Sonko. Lengo la kung’oa kiongozi mamlakani huwa si kutumbuiza watu. Siogopi kusema kuwa Uhuru anachukia ugatuzi,” akaasema Bw Ogolla.
Hatua ya Rais Kenyatta katika jaribio la kuokoa Sonko asitimuliwe ni usaliti kwa matamshi aliyotoa wakati gavana huyo alipokamatwa kwa madai ya ufisadi mnamo Disemba mwaka uliopita.
“Wakati ulipokuwa unafanya ufisadi hukua na familia, jamii, kanisa, uliiba peke yako. Bebe msalaba peke yako.Usiingize mambo mengi,” akasema wakati huo.
Zaidi ya hayo, aliwakashifu wabunge na maseneta ambao ni mawakili walioenda kumwakilisha Bw Sonko alipofikishwa kortini mara ya kwanza.
Awali, Rais alikuwa amdai amezimia simu washukiwa wa ufisadi ili wasimtafute awaokoe wanaponaswa.
Wiki iliyopita,maswali yaliibuka kuhusu kama makubaliano kati ya Bw Sonko na serikali ya Rais Kenyatta kuhusu usimamizi wa kaunti hiyo yalikuwa agizo la korti lililomtaka asiingie ofisini.
 Hoja ya kutaka kumtimua Bw Sonko iliwasilishwa katika bunge la kaunti na kiranja wa wachache Peter Imwaok ambaye ndiye diwani wa Makongeni. 
Wikendi, kiongozi wa wachache katika bunge hilo Bw David Mberia alifichua kuwa Rais Kenyatta alishauriana na kiongozi wa ODM, Bw Raila Odinga kuhusu mipango yake kabla ya kukutana na madiwani Jumamosi.
Ni katika mkutano huu uliofanyika katika ikulu ambapo Rais aliwashauri kutoendelea na mpango wao wa kumng’oa Bw Sonko mamlakani.
Bw Sonko anakumbwa na mashtaka 19 ya ufisadi, utumizi mbaya wa mamlaka na utoaji malipo bila kufuata sheria.
Alishtakiwa pamoja na washukiwa wengine 16 lakini wote wakakanusha mashtaka na akaachiliwa kwa dhamana ya Sh15milioni pesa taslimu.


Question: Raisi anafaa awache madiwani wa Nairobi wamtimue nani
Answer: Sonko